Единоборство
Единоборство се нарича спортна или военноприложна дисциплина, в която участват двама опоненти, стремящи се да постигнат победа според определени правила или без такива.

Спортни единоборства

Правила 
В групата на спортните единоборства се включват дисциплини, в които победа се постига по определени правила, които могат да бъдат:

 Натрупване на повече на брой точки в определено време – например бокса и борбата.
 Достигане на определен брой точки или точкова разлика. По тези правила може да бъде постигната победа във фехтовката, бокса и карате.
 Прилагане на определен похват или постигане на определен ефект върху опонента. По тези правила може да бъде постигната победа в борбата, джудо, бокса.

При повечето видове спортни единоборства се прилага комбинация от тези три правила.

Точки 
Най-общо казано, за всички видове спортни единоборства точки се дават след изпълнение на определена техника, която в реални условия би понижила или напълно отнела боеспособността на противника.

За пример могат да бъдат дадени бокса и кикбокса, където точка се присъжда след нанесен удар, влязъл в контакт с разрешена зона, която същевременно е и уязвима част от тялото на опонента. Ударът трябва да бъде изпълнен с разрешената част на ръката или респективно крака. Също така трябва видимо да е оказал въздействие. Ако след нанесения удар опонентът е загубил боеспособност — така наречения нокдаун (от англ. knock down), срещата се прекъсва за 10 секунди, в които той има време да я възвърне. Ако това не стане в рамките на тези 10 секунди се отчита победа за опонента му с нокаут (knock out). При натрупване на разлика, която е по-голяма от 10 точки, се присъжда победа с технически нокаут.

Според някои правилници се дава различно количество точки за изпълнение на различни по трудност и ефикасност техники (борба, джудо, карате).

Също така точки или победа се дават за изпълнение на определени техники, незадължително симулиращи реална бойна техника, като обездвижване на опонента в джудото, туш (задържане за определено време гърба на опонента, допрян на земята) в борбата.

Според други правилници точките са съдийските гласове, които могат да бъдат дадени за по-висока активност, физическо или техническо превъзходство. Примери са някои правилници в кикбокса, свободни двубои.

Видове 
Спортните единоборства могат да бъдат разделени на три групи въз основа начина на протичане:
 Полуконтактни — Срещата бива прекъсвана след всяка постигната точка и възобновявана след това. Кикбокс семиконтакт, фехтовка.
 С лек контакт — Техниките се изпълняват симулативно, срещата не се прекъсва след постигане на точка, целта е да се приложи техниката без да се нарани противника. Пример за такива единоборства са карате лайтконтакт, кикбокс лайтконтакт.
 Пълен контакт — По правилата на пълния контакт, техниките се изпълняват реално, с пълна сила и скорост, срещата не се прекъсва ако след приложената техника и двамата противници са запазили боеспособността и кондицията си. Пример за такива спортове са бокса, борбата, кикбокс фулконтакт.

При прилагане на забранени техники се налагат наказания, вариращи между устна забележка, наказателни точки, дисквалификация.

Бойноприложни 
В тази група се включват повечето видове бойни изкуства, както и различни военни и полицейски системи за самозащита. Характерното за тази група е изцяло практическата насоченост на обучението. Целта е да се елиминира физически опонентът или да бъде нарушена боеспособността му. Правила няма.

Повечето от бойно приложните единоборства са тясно свързани с употребата на различни видове хладно оръжие или подръчни средства, които когат да бъдат използвани като такова.

Бойни спортове
Военна подготовка
Видове спорт